ระเบียบการประปานครหลวงระเบียบการประปานครหลวงฉบับที่๒๒๐ว่าด้วยการปรับปรุงข้อมูลผู้ใช้น้ำตามคำร้องและรายงานพ.ศ.๒๕๓๘----------------------- โดยเห็นเป็นการสมควรกำหนดวิธีการในการปรับปรุงข้อมูลผู้ใช้น้ำอาศัยอำนาจตามความในมาตรา ๓๓ (๒) แห่งพระราชบัญญัติการประปานครหลวงพ.ศ. ๒๕๑๐ จึงวางระเบียบไว้ดังนี้ ข้อ๑ ระเบียบนี้เรียกว่า "ระเบียบการประปานครหลวง ฉบับที่ ๒๒๐ ว่าด้วยการปรับปรุงข้อมูลผู้ใช้น้ำตามคำร้องและรายงาน พ.ศ. ๒๕๓๘" ข้อ๒ ระเบียบนี้ให้ใช้บังคับตั้งแต่วันที่ ๑ กรกฎาคม ๒๕๓๘ เป็นต้นไป ข้อ๓ ให้ยกเลิกบรรดาระเบียบปฏิบัติ คำสั่ง หลักเกณฑ์ และวิธีปฏิบัติอื่นใดที่ขัดหรือแย้งกับระเบียบนี้ และให้ถือปฏิบัติตามระเบียบนี้แทน ข้อ๔ ในระเบียบนี้ "การปรับปรุงข้อมูลผู้ใช้น้ำ"หมายถึง การปรับปรุงข้อมูลที่เกี่ยวกับผู้ใช้น้ำตามที่ได้รับการร้องเรียนจากผู้ใช้น้ำหรือจากรายงานของพนักงานที่เกี่ยวข้อง ซึ่งส่วนควบคุมรายได้จะรับผลการตรวจสอบข้อเท็จจริงมาบันทึกข้อมูลที่จะปรับปรุงตามหลักฐาน "การเปลี่ยนประเภทการใช้น้ำ"หมายถึง การแก้ไขประเภทการใช้น้ำให้ถูกต้องตรงกับข้อเท็จจริงตามที่มีผู้ร้องเรียนหรือตามรายงานของพนักงานที่ตรวจพบ "การเปลี่ยนชื่อ"หมายถึง การแก้ไขชื่อผู้ใช้น้ำ เนื่องจากการเปลี่ยนชื่อ การขอโอนสิทธิการใช้น้ำตามที่ผู้ใช้น้ำร้องเรียน "การแก้ไขหรือการเปลี่ยนแปลงที่อยู่ตามคำร้องและรายงาน"หมายถึง การแก้ไขเปลี่ยนแปลงที่อยู่อาศัยตามรายงานที่ได้ตรวจพบของพนักงานที่เกี่ยวข้อง หรือตามคำร้องของผู้ใช้น้ำประกอบด้วยหลักฐานของสำนักงานเขตท้องที่ "การให้ส่วนลดค่าน้ำประปาแก่ทหารและครอบครัวทหาร"หมายถึง การให้ส่วนลดแก่ทหาร และครอบครัวทหารที่ไปปฏิบัติหน้าที่ราชการสงคราม ณต่างประเทศตามคำร้องของผู้ใช้น้ำซึ่งการประปานครหลวงกำหนดให้ในอัตราหนึ่งในสามของค่าน้ำประปาที่ใช้ในประเภทที่อยู่อาศัยเท่านั้น "การขอรับส่วนลด"หมายถึง ผู้อยู่ในเกณฑ์ได้รับส่วนลดจะยื่นขอรับส่วนลดได้ที่สำนักงานประปาสาขาในเขตพื้นที่รับผิดชอบและแสดงการยืนยันสิทธิประจำปีถัดไปตามที่การประปานครหลวงกำหนดภายในเดือนมกราคม ข้อ๕ การปรับปรุงข้อมูลผู้ใช้น้ำตามคำร้องและรายงาน ให้ถือปฏิบัติตามหลักเกณฑ์ดังต่อไปนี้ ๕.๑ให้ส่วนบริการใช้น้ำ สำนักงานประปาสาขารับคำร้อง เพื่อการขอเปลี่ยนประเภทการใช้น้ำ การเปลี่ยนชื่อการแก้ไขหรือการเปลี่ยนแปลงที่อยู่ การให้ส่วนลดค่าน้ำประปาแก่ทหารและครอบครัวทหารและการมาแสดงตนเพื่อยืนยันสิทธิการขอรับส่วนลดประจำปี โดยดำเนินการตรวจสอบหลักฐานข้อเท็จจริงแล้วส่งให้ส่วนควบคุมรายได้ปรับปรุงข้อมูลผู้ใช้น้ำต่อไปสำหรับการเปลี่ยนประเภทการใช้น้ำตามคำร้องของผู้ใช้น้ำและการให้ส่วนลด ให้นำเสนอผู้มีอำนาจเพื่อพิจารณาอนุมัติด้วย ๕.๒ให้ส่วนควบคุมรายได้ ตรวจสอบหลักฐานที่ได้รับจากส่วนบริการการใช้น้ำ และตามรายงานของพนักงานแล้วบันทึกข้อมูลที่จะต้องปรับปรุงด้วยเครื่องคอมพิวเตอร์ที่สำนักงานประปาสาขา ข้อ๖ ให้หน่วยงานที่ปฏิบัติงานลักษณะเดียวกับสำนักงานประปาสาขาถือปฏิบัติตามระเบียบนี้ ในส่วนที่เกี่ยวข้องโดยอนุโลม ประกาศ ณ วันที่๒๒ พฤษภาคม พ.ศ. ๒๕๓๘ สุวิช ฟูตระกูล ผู้ว่าการการประปานครหลวง------------------------------------------------------------------------------------------------------------------------หมายเหตุ:- ด้วยคณะกรรมการและคณะทำงานศึกษา วิเคราะห์และจัดทำระบบงานคอมพิวเตอร์ระบบงาน CIS. (CUSTOMER INFORMATION SYSTEM) ซึ่งได้รับการแต่งตั้งตามคำสั่งกปน.ที่๔๑๓/๒๕๓๑ สั่ง ณ วันที่ ๓๑ ตุลาคม ๒๕๓๑ และแก้ไขเพิ่มเติมฯลฯ ได้เห็นสมควรออกระเบียบการประปานครหลวง ว่าด้วยการปรับปรุงข้อมูลผู้ใช้น้ำตามคำร้องและรายงานฉบับดังกล่าวนี้ เพื่อให้สำนักงานประปาสาขาหรือหน่วยงานที่ปฏิบัติงานลักษณะเดียวกับสำนักงานประปาสาขาใช้เป็นแนวทางในการปฏิบัติงานต่อไป[รก.๒๕๔๑/๙๒ง/๑๕๗/๑๗ พฤศจิกายน ๒๕๔๑] พรพิมล/แก้ไข ๐๒/๐๗/๔๕ B+A(C )